ขณะเดียวกัน มีกระแสข่าวว่า เชื้อไข้หวัดนกนอกจากจะแพร่สู่ไก่แล้ว ยังลามไปติดแมวอีกด้วย โดย น.สพ.ธานีรัตน์ สานติวัตร คณบดีคณะสัตวแพทยศาสตร์ ผอ.รพ.โรคสัตว์ มหาวิทยาลัยเกษตรศาสตร์ เผยกับผู้สื่อข่าวว่า หลังจาก รพ.สัตว์กำแพงแสน จ.นครปฐม ได้รับแมวที่มีอาการป่วยเป็นไข้หวัดมารักษาและตายลง จากสอบถามเบื้องต้นทราบว่าแมวได้กินไก่เข้าไป หลังจากนั้น ทีมนักวิจัยได้ร่วมกันตรวจสอบจนพบว่าแมวตัวนี้ติดไข้หวัดนก ความสำเร็จนี้ถือเป็นครั้งแรกของโลกที่พบเชื้อหวัดนกในแมว เป็นการแยกเชื้อ H5N1 เป็นครั้งแรกโดยนักวิจัย ไทย ทั้งนี้ คณะสัตวแพทย์ จะเปิดแถลงว่าแมวสามารถติดเชื้อหวัดนก ได้อย่างไรอย่างละเอียดอีกครั้ง ในเช้าวันที่ 20 ก.พ. พร้อมทั้งตั้งชื่อใหม่กับเชื้อโรคที่เจอในแมวด้วย